ત્રણ કલાકે કાયલા પહોંચ્યાં. આખું ગામ પેટ્રોમેક્સ સળગાવી રાહ જોતું બેઠું હતું. દરદીને ભીને કપડે જ તપાસ્યા. પેટમાં ગેસ ઘણો હતો. ઝાડો-પેશાબ બંધ, એટલે દુખાવાથી દરદી બરાડા પાડતા આળોટે. એક વૃદ્ધ ભાઈને સાથે રાખી એનીમા આપી. થોડી જ વારમાં ઝાડો-પેશાબ થઈ ગયાં. વ્યાકુળતા મટી ગઈ ને વાઘાભાઈને શાંતિ થઈ. પણ એનીમાની નળી કઢી ત્યારે એટલા જોરથી ઝાડો છૂટી ગયેલો કે મારાં કપડાં એનાથી બગડી ગયેલાં. મેં સ્નાન કર્યું, એમની બીબીનો પહેરવેશ પહેરી લીધો. મુસ્લિમ પરિવારનાં બહેનો તો મને ભેટી-ભેટીને ચૂમી-ચૂમીને વહાલ કરવા લાગ્યાં.